Úkraínumenn með ungabörn sem freista þess að komast til Íslands frá Varsjá í Póllandi er neitað um leyfi að fljúga til Íslands. Ástæðan er að börnin eru ekki með vegabréf með lífkenni. Tvær fjölskyldur sem voru væntanlegar til Íslands í gærkvöldi eru enn í Póllandi.
Samkvæmt skýrslu landamærasviðs Ríkislögreglustjóra frá í gær hafa 238 manns með tengsl við Úkraínu komið hingað til lands frá því að Rússar réðust inn í Úkraínu 24. febrúar. Í þessum hópi eru 126 konur og 66 börn. Fólk sem hingað vill koma hefur lent í vandræðum á flugvellinum í Varsjá því starfsmenn flugfélagsins Wizzair hafa neitað þeim sem eru með vegabréf sem ekki eru með lífkenni um far til Íslands. Elena Koval var búin að kaupa flugmiða fyrir börn sín tvö, 10 ára og þriggja mánaða og frænku sína en henni var neitað um að fara í flugvélina í gær. Elena sagði í samtali við fréttastofu að hún biði nú eftir gögnum frá Íslandi sem heimiluðu henni að komast til landsins. Hún væri búin að kaupa farmiða fyrir fjölskylduna og vonaðist til þess að komast til Íslands á morgun. Árni Valdason og Ingvar Andrésson eru Úkraínumenn sem búsettir hafa verið hér á landi í tæp 8 ár. Þeir hafa verið að hjálpa löndum sínum sem lent hafa í vandræðum með að komst til landsins. Þeir hafa sett sig í samband við sjálfboðaliða í Varsjá sem ætla að freista þess að hjálpa Úkraínumönnum sem eru strandaglópar í pólsku höfuðborginni. Pólitísk sátt virðist ríkja hér á landi um greiða götu fólks sem flýr ástandið í Úkraínu. Utanríkisráðuneytið hefur fengið fyrirspurnir frá fólki í vandræðum. Unnið er að lausn til þess að greiða götu þeirra sem hingað ætla að koma.

Tvær fjölskyldur sem voru væntanlegar til Íslands frá Úkraínu í gærkvöld eru enn í Póllandi. Flugfélagið neitaði fólkinu að ferðast hingað þar sem vegabréf ungra barna voru ekki fullgild. með lífkenni.